**Carlo Goldoni, *Gostioničarka Mirandolina***

Uvodni dio

* problemsko pitanje: mogu li žene i muškarci jednako dobro obavljati iste poslove, u kojim su područjima žene uspješnije od muškaraca i obratno
* kad su se žene počele zapošljavati
* dramski tekst *Gostioničarka Mirandolina* napisan 1753.

Interpretacija

* odrediti mjesto i vrijeme radnje
* tema
* glavni likovi i karakterizacija (etička i socijalna)
* **Mirandolina** - vlasnica gostionice, predstavnica običnog puka; lijepa, pametna, koketna i samosvjesna, ali realna i svjesna svog društvenog statusa
* **Markiz di Forlipopoli** - predstavnik osiromašenog plemstva koje je prisiljeno prodavati titulu i imanje; bez novčića, uvijek dužan; uljuđenih manira
* **Grof d’ Albafiorita** - predstavnik obogaćenih građana koji novcem kupuju plemićki naslov i društveni ugled; razmeće se novcem
* **Vitez de Ripafratta** - imućan, o ženama ima loše mišljenje; nenametljiv, oprezan
* **Fabrizio** - konobar u Mirandolininoj gostionici, zaljubljen u nju

**Problemi o kojima progovara Goldoni (prepoznajte ih)**

**1.**

MARKIZ: Između vas i mene bitna je razlika.

GROF: U gostionici vaš i moj novac jednako vrijede.

MARKIZ: Ali ako je gostioničarka meni naklonija, znamo i zašto je posve u redu da to tako bude.

GROF: A zašto molim?

MARKIZ: Ja sam Markiz di Forlipopoli.

GROF: A ja sam Grof d'Albafiorita.

MARKIZ: Grof malo sutra. Kupljena je to grofovija!

GROF: Ja sam kupio grofoviju kad ste vi prodali svoje markiške posjede.

MARKIZ: Oh dosta! Ja sam - ja, i zahtijevam poštovanje.

**2.**

GROF: Možda se želi udati za njega. Ne bi pogriješila. Prije šest mjeseci umro joj je otac. Nezgodno je da mlada žena sama vodi gostionicu. Ako se uda, obećao sam joj tri stotine škuda.

**3.**

MARKIZ: Vi mislite da ćete me nadigrati darovima, ali ništa od toga. Moj položaj vrijedi više od svog vašeg novca.

GROF: Ja ne cijenim ono što vrijedi, nego ono što se može potrošiti.

MARKIZ: Samo vi trošite bezglavo. Mirandolina ipak ne drži do vas.

GROF: Ne vjerujete li valjda, sa svim tim vašim velevrijednim plemstvom, da ona drži do vas? Novaca, novaca treba.

MARKIZ: Kakvi novci! Zaštita! I valja znati biti uslužan kad zatreba.

GROF: Naravno, kad zatreba uslužno pozajmiti sto cekina.

MARKIZ: Čovjek mora biti vrijedan poštovanja.

GROF: Kad čovjek ima novaca, svi ga štuju.

MARKIZ: Vi ne znate što govorite!

GROF: O znam i te kako, za razliku od vas.

**4.**

MARKIZ (za sebe): Prokleti grof! Ubija me s tim svojim novcem.

MIRANDOLINA: Gospodin grof se zaista previše trudi.

MARKIZ: Takvi imaju nešto peneza, pa ih troše iz taštine, iz umišljenosti. Poznajem ja dobro taj svijet.

MIRANDOLINA: Eh, poznajem ga i ja.

MARKIZ: Misle da se žene vašeg kova mogu darovima kupiti.

MIRANDOLINA: Od darova ne boli glava.

MARKIZ: Smatrao bih da vas vrijeđam, kada bih vas pokušavao obvezati darovima.

**5.**

MIRANDOLINA: I ne pomišljam o udaji, ne treba mi nitko. Živim pošteno i uživam u svojoj slobodi. Sa svima sam ljubazna, ali se nikad ni u koga ne zaljubljujem.

MIRANDOLINA: Pretvarati se? Ja? Bože sačuvaj! Upitajte malo onu dvojicu gospode koji uzdišu za mnom jesam li im ikad pokazala neki znak naklonosti, jesam li se ikad s njima našalila tako da bi se mogli s pravom time pohvaliti. Ne vrijeđam ih, jer ne želim postupati suprotno vlastitom interesu, ali skoro... Ne podnosim mekušce kao što ne podnosim ni žene koje trče za muškarcima. Vidite? Nisam više djevojčica. Imam koju godinicu. Nisam lijepa, ali imala sam dobrih prilika. Pa ipak se nikada nisam htjela udati, zato jer neizmjerno cijenim svoju slobodu.

**6.**

VITEZ: Zašto ja ne podnosim žene? Zato jer su licemjerne, lažljive, slatkorječive; ali ta divna iskrenost...

**7.**

MIRANDOLINA: Želim se narugati svim tim karikaturama od cmizdravih ljubavnika i iskoristit ću svu svoju ženstvenost i umijeće da pobijedim, smrvim, svladam ta barbarska i kruta srca koja su neprijateljska prema nama ženama, nama, koje smo ono najbolje što je svijetu dala lijepa majka priroda.

**Na temelju Mirandolinina lika i ponašanja potvrdite da Goldoni u *Gostioničarku*** *Mirandolinu* unosi duh feminizma.

**Prepoznajte načelo racionalizma.**

MIRANDOLINA: Što ti misliš tko sam ja? Neki propuh? Namiguša? Glupača? Čudim ti se. Što će mi stranci koji dolaze i odlaze? Ako sam s njima ljubazna, to činim iz vlastitog interesa, da bih osigurala ugled svojoj gostionici. Ne trebaju mi darovi. Ljubav? Jedan mi je dovoljan: a taj mi ne fali. Znam tko vrijedi, znam što mi priliči. Kad se budem htjela udati... sjetit ću se svog oca. I tko me bude dobro služio neće se na mene moći potužiti. Nisam nezahvalna. Znam procijeniti zasluge... ali se moje baš i ne prepoznaju. Dosta, Fabrizio, shvatite me, ako možete. (Odlazi.)

**Protumačite kraj komedije i uočite prosvjetiteljski i racionalistički svjetonazor.**